IZVEDBENI SKLEP KOMISIJE (EU) 2021/871

z dne 28. maja 2021

o potrditvi obračunov plačilnih agencij Združenega kraljestva v zvezi z odhodki, ki jih financira Evropski kmetijski jamstveni sklad (EKJS) za proračunsko leto 2020, in o povračilu odobritev v zvezi s finančno disciplino, prenesenih iz proračunskega leta 2020

(notificirano pod dokumentarno številko C(2021) 3685)

(Besedilo v angleškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 26(6) in člena 51 Uredbe v povezavi s členoma 131 in 138 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu),

po posvetovanju z Odborom za kmetijska sklada,

ob upoštevanju naslednjega:

(1) V skladu s členom 51 Uredbe (EU) št. 1306/2013 mora Komisija na podlagi letnih obračunov, ki jih predloži Združeno kraljestvo, skupaj z informacijami, ki se zahtevajo za potrditev obračunov, ter revizijskim mnenjem o popolnosti, točnosti in resničnosti obračunov in poročil certifikacijskih organov, potrditi obračune plačilnih agencij iz člena 7 navedene uredbe pred 31. majem po zadevnem proračunskem letu.

(2) V skladu s členom 39 Uredbe (EU) št. 1306/2013 se kmetijsko proračunsko leto začne 16. oktobra leta N – 1 in konča 15. oktobra leta N. Pri potrjevanju obračunov za proračunsko leto 2020 bi bilo treba upoštevati odhodke, ki jih je Združeno kraljestvo imelo med 16. oktobrom 2019 in 15. oktobrom 2020, kot je določeno v členu 11(1) Izvedbene uredbe Komisije (EU) št. 908/2014 (2).

(3) Prvi pododstavek člena 33(2) Izvedbene uredbe (EU) št. 908/2014 določa, da je treba zneske, ki se na podlagi sklepa o potrditvi obračunov iz člena 33(1) navedene uredbe izterjajo od Združenega kraljestva ali plačajo Združenemu kraljestvu, določiti tako, da se mesečna plačila za zadevno proračunsko leto odštejejo od odhodkov, priznanih za navedeno leto v skladu s členom 33(1).

(4) Komisija je preverila informacije, ki jih je predložilo Združeno kraljestvo, in Združenemu kraljestvu sporočila rezultate preverjanj, skupaj s potrebnimi spremembami.

(5) Za plačilne agencije Združenega kraljestva „Department of Agriculture, Environment and Rural Affairs“ (Ministrstvo za kmetijstvo, okolje in podeželje), „The Scottish Government Rural Payments and Inspections Directorate“ (Direktorat škotske vlade za podeželska plačila in inšpekcije), „Welsh Government“ (Valižanska vlada) in „Rural Payments Agency“ (Agencija za podeželska plačila) lahko Komisija na podlagi letnih obračunov in spremnih dokumentov odloči o popolnosti, točnosti in resničnosti predloženih letnih obračunov.

(6) V skladu s členom 5(5) Delegirane uredbe Komisije (EU) št. 907/2014 (3) se morebitne prekoračitve rokov v avgustu, septembru in oktobru upoštevajo v sklepu o potrditvi obračunov. Posamezni odhodki, ki jih je Združeno kraljestvo prijavilo v navedenih mesecih leta 2020, so nastali po veljavnih rokih. V tem sklepu bi bilo zato treba določiti ustrezna zmanjšanja.

(7) V skladu s členom 41 Uredbe (EU) št. 1306/2013 je Komisija že zmanjšala ali začasno prekinila vrsto mesečnih plačil za proračunsko leto 2020 zaradi neupoštevanja finančnih zgornjih mej ali plačilnih rokov ali zaradi pomanjkljivosti v sistemu kontrole. Pri sprejemanju tega sklepa bi morala Komisija upoštevati zmanjšane ali začasno prekinjene zneske, da bi preprečila kakršna koli neustrezna ali nepravočasna plačila ali povračila zneskov, ki bi pozneje lahko bila predmet finančnih popravkov. Zadevni zneski se po potrebi lahko nadalje preverijo v okviru postopka potrditve skladnosti v skladu s členom 52 Uredbe (EU) št. 1306/2013.

(8) Komisija je zadevna mesečna plačila za proračunsko leto 2020 že zmanjšala za zneske, dolgovane Evropskemu kmetijskemu jamstvenemu skladu (EKJS) na podlagi sklepov o potrditvi obračunov in skladnosti v skladu s členoma 51 in 52 Uredbe (EU) št. 1306/2013, ki jih je Komisija izvršila v proračunskem letu 2020. Vsi taki zneski se upoštevajo v tem sklepu.

(9) V skladu s členom 54(2) Uredbe (EU) št. 1306/2013 Združeno kraljestvo krije 50 % finančnih posledic neizterjave v primeru nepravilnosti, če se izterjava ne izvede v štirih letih po datumu zahtevka za izterjavo oziroma v osmih letih, kadar spor v zvezi z izterjavo rešujejo nacionalna sodišča. Člen 54(4) Uredbe (EU) št. 1306/2013 določa, da mora Združeno kraljestvo letnim obračunom, ki jih mora predložiti Komisiji v skladu s členom 29 Izvedbene uredbe (EU) št. 908/2014, priložiti potrjeno preglednico, iz katere so razvidni zneski, ki jih Združeno kraljestvo krije v skladu s členom 54(2) Uredbe (EU) št. 1306/2013. Pravila za izpolnjevanje obveznosti Združenega kraljestva glede poročanja o zneskih, ki jih je treba izterjati, so določena v Izvedbeni uredbi (EU) št. 908/2014. V Prilogi II k Izvedbeni uredbi (EU) št. 908/2014 je določen model preglednice, ki jo mora Združeno kraljestvo uporabiti za predložitev informacij o zneskih, ki jih je treba izterjati. Na podlagi preglednic, ki jih izpolni Združeno kraljestvo, bi se morala Komisija odločiti glede finančnih posledic neizterjave v primeru nepravilnosti, ki so starejše od štirih oziroma osmih let.

(10) V skladu s členom 54(3) Uredbe (EU) št. 1306/2013 se Združeno kraljestvo lahko v ustrezno utemeljenih primerih odloči, da bo izterjavo opustilo. Taka odločitev se lahko sprejme le, če je skupna vsota že izvršenih in predvidenih stroškov izterjave višja od zneska izterjave ali če se izkaže, da izterjave ni mogoče izvršiti zaradi plačilne nesposobnosti dolžnika ali oseb, ki so pravno odgovorne za nepravilnost, pri čemer je plačilna nesposobnost ugotovljena in priznana v skladu z nacionalnim pravom. Če je odločitev sprejeta v štirih letih po datumu zahtevka za izterjavo ali v osmih letih, kadar spor v zvezi z izterjavo rešujejo nacionalna sodišča, bi bilo treba 100 % finančnih posledic neizterjave kriti iz proračuna Unije. Zneski, za katere se je Združeno kraljestvo odločilo, da bo opustilo izterjavo, in razlogi za odločitev se navedejo v zbirnem poročilu iz člena 54(4) Uredbe (EU) št. 1306/2013 v povezavi s točko (c)(iv) prvega pododstavka člena 102(1) navedene uredbe. Zato se za tovrstne zneske ne bi smelo bremeniti Združenega kraljestva in bi se morali kriti iz proračuna Unije.

(11) V skladu s členom 51 Uredbe (EU) št. 1306/2013 ta sklep ne bi smel posegati v sklepe, ki jih lahko naknadno sprejme Komisija, da bi iz financiranja Unije izključila odhodke, ki niso bili izvršeni v skladu s pravili Unije.

(12) V Izvedbeni uredbi Komisije (EU) 2020/1769 (4) so določeni zneski, ki se povrnejo državam članicam v proračunskem letu 2021 v zvezi s finančno disciplino, uporabljeno v proračunskem letu 2020. Navedeno povračilo se financira iz odobritev EKJS, ki so bile prenesene iz proračunskega leta 2020 v skladu s členom 12 Uredbe (EU, Euratom) 2018/1046 Evropskega parlamenta in Sveta (5). V skladu s členom 135(1) sporazuma o izstopu in ker so preneseni zneski na voljo v proračunu za leto 2021, v Izvedbeni uredbi (EU) 2020/1769 za Združeno kraljestvo ni bil določen noben znesek. Ker pa so bile odobritve prenesene iz proračunskega leta 2020, ko je Združeno kraljestvo še prispevalo v proračun Unije in sodelovalo pri njegovem izvrševanju, je primerno, da se delež Združenega kraljestva pri finančni disciplini za proračunsko leto 2020, ki znaša 41 383 278 EUR, povrne. Navedeni znesek bi bilo zato treba vključiti v ta sklep –

SPREJELA NASLEDNJI SKLEP:

Člen 1 Obračuni plačilnih agencij Združenega kraljestva „Department of Agriculture, Environment and Rural Affairs“ (Ministrstvo za kmetijstvo, okolje in podeželje), „The Scottish Government Rural Payments and Inspections Directorate“ (Direktorat škotske vlade za podeželska plačila in inšpekcije), „Welsh Government“ (Valižanska vlada) in „Rural Payments Agency“ (Agencija za podeželska plačila) se potrdijo v zvezi z odhodki, ki jih financira Evropski kmetijski jamstveni sklad (EKJS) za proračunsko leto 2020. Zneski, ki se izterjajo od Združenega kraljestva ali plačajo Združenemu kraljestvu na podlagi tega sklepa, vključno s tistimi, ki izhajajo iz uporabe člena 54(2) Uredbe (EU) št. 1306/2013, so določeni v Prilogi I k temu sklepu.

Člen 2 Znesek, ki se povrne Združenemu kraljestvu v zvezi s finančno disciplino, uporabljeno v proračunskem letu 2020, je določen v Prilogi II.

Člen 3 Ta sklep ne posega v prihodnje sklepe o potrditvi skladnosti, ki jih lahko sprejme Komisija v skladu s členom 52 Uredbe (EU) št. 1306/2013, da se iz financiranja Unije izključijo odhodki, ki niso bili izvršeni v skladu s pravili Unije.

Člen 4 Ta sklep je naslovljen na Združeno kraljestvo Velika Britanija in Severna Irska.

V Bruslju, 28. maja 2021 Za Komisijo Janusz WOJCIECHOWSKI član Komisije

(1) UL L 347, 20.12.2013, str. 549.

(2) Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).

(3) Delegirana uredba Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L 255, 28.8.2014, str. 18).

(4) Izvedbena uredba Komisije (EU) 2020/1769 z dne 25. novembra 2020 o povrnitvi odobritev, prenesenih iz proračunskega leta 2020, v skladu s členom 26(5) Uredbe (EU) št. 1306/2013 Evropskega parlamenta in Sveta (UL L 398, 27.11.2020, str. 4).

(5) Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).